Diari Oficial de la Generalitat Valenciana


Sumari del DOGV 9767, del 16-01-2024 (2024/162)

RESOLUCIÓ de 27 de novembre de 2023, de la vicepresidenta segona i consellera de Serveis Socials, Igualtat i Habitatge, d'adjudicació excepcional d'habitatges pertanyents al patrimoni públic de la Generalitat inclosos al municipi de Sagunt, per a afavorir l'emancipació residencial i la integració dels majors.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9767

Data del DOGV
:   16-01-2024

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2024/162


Data del document
:   27-11-2023

Organisme emissor
:   Entitat Valenciana d'Habitatge i Sòl

Tipus de document
:   Resolució

Descriptors 

:   * Entitat Valenciana d'Habitatge i Sòl

RESOLUCIÓ de 27 de novembre de 2023, de la vicepresidenta segona i consellera de Serveis Socials, Igualtat i Habitatge, d'adjudicació excepcional d'habitatges pertanyents al patrimoni públic de la Generalitat inclosos al municipi de Sagunt, per a afavorir l'emancipació residencial i la integració dels majors. [2024/162]  
Antecedents  
1. La Generalitat Valenciana és titular de 76 habitatges adquirits en virtut d'escriptura de compravenda en exercici del dret de retracte, de data 2 de desembre de 2022, que han passat a formar part del seu patrimoni públic d'habitatge, a l'edifici situat a Sagunt, al carrer de Miguel Mihura, 2, 4, 6, 8, 10, 12 i 14 (edifici La Pinaeta).  
2. Correspon a l'Entitat Valenciana d'Habitatge i Sòl la gestió i administració del patrimoni públic d'habitatge titularitat de la Generalitat en els termes expressats en la legislació vigent o en els convenis que subscriga amb l'Administració de la Generalitat, en virtut del que es disposa en l'article 72 de la Llei 16/2003, de 17 de desembre, de mesures fiscals, de gestió administrativa i financera i d'organització de la Generalitat, modificat per l'article 52 de la Llei 21/2017, de 28 de desembre, de mesures fiscals, de gestió administrativa i financera i d'organització de la Generalitat, en la redacció feta per l'article 100 de la Llei 9/2019, de 23 de desembre, de la Generalitat, de mesures fiscals, de gestió administrativa i financera i d'organització de la Generalitat, tenint adscrita per disposició legal la totalitat del patrimoni de promoció pública d'habitatge i sòl de la Generalitat.  
  
3. El Decret 106/2021, de 6 d'agost, del Consell, del Registre d'habitatge de la Comunitat Valenciana i del procediment d'adjudicació d'habitatges, en el capítol III establix el règim de cessió i adjudicació dels habitatges protegits de promoció pública i els habitatges del patrimoni públic d'habitatge de la Generalitat.  
4. L'article 35 de l'esmentat decret establix una modalitat excepcional d'adjudicació d'habitatges protegits de promoció pública i dels habitatges del patrimoni públic d'habitatge de la Generalitat en atenció a circumstàncies extraordinàries o a especials necessitats de col·lectius determinats.  
5. El Decret 68/2023, de 12 de maig, del Consell, pel qual s'aprova el Reglament d'habitatge de protecció pública i règim jurídic de patrimoni públic d'habitatge i sòl de la Generalitat establix, en la disposició addicional onze, que el Consell, les entitats locals i d'altres institucions públiques amb competències en matèria d'habitatge establiran una preferència de reserva en favor de les persones joves d'almenys un 40 % en l'oferta d'habitatge de protecció pública de promoció pública existent a partir de la seua entrada en vigor.  
  
6. L'article 31.4 d'este decret, en relació amb els habitatges de protecció pública adquirits per la Generalitat amb la finalitat de complir necessitats de caràcter social, establix que la destinació dels esmentats habitatges serà la de residència permanent en règim de lloguer o cessió d'ús a col·lectius desfavorits o vulnerables, com poden ser persones majors, joves o persones amb diversitat funcional, i seran destinats preferentment a rendes superiors a 2,5 vegades l'IPREM.  
  
7. Segons dades de l'Observatori d'Emancipació d'Espanya relatives al segon semestre de 2022, el preu del lloguer mitjà dels habitatges a la Comunitat es va disparar un 15,4 %, i situa l'esforç econòmic que hauria d'assumir una persona jove per a sufragar el seu import en el 70,4 % del seu salari.  
A més, cal afegir que tindre un treball, en la majoria dels casos, tampoc és suficient per a accedir a un habitatge, perquè en general es produïx un sobreendeutament que deixa els joves en situació de pobresa o risc d'exclusió.  
Esta situació a la qual es veu abocada la joventut ha de tindre una resposta immediata des de les polítiques d'habitatge de Generalitat Valenciana i ampliar l'oferta d'habitatge destinat a este col·lectiu i, en especial, a aquells joves que inicien la seua vida laboral.  
Per esta causa, tant en les noves promocions que realitze la Generalitat com en els habitatges adquirits per a ampliació del patrimoni públic d'habitatge de la Generalitat, es donarà màxima prioritat a l'oferta per a joves amb ingressos derivats del treball.  
8. D'altra banda, la Llei per la funció social de l'habitatge, en l'article 2 prioritza l'atenció a les persones majors de 60 anys. D'esta manera, es pretén evitar la segregació d'este col·lectiu i fomentar l'aportació dels seus coneixements i experiència a la resta de generacions, la qual cosa constituïx un mecanisme de suport generacional i d'integració de les persones majors en tots els àmbits de la vida social.  
  
Finalment, cal posar de manifest que s'ha comprovat que en el Registre de demanda d'habitatge de la Comunitat Valenciana, a la població de Sagunt, al tancament del mes d'agost 2023, estan inscrites més de 200 unitats de convivència formades per persones menors de 35 anys i quasi 100 unitats de convivència formades per persones majors de 60 anys, a les quals cal donar preferència.  
Pels motius exposats, es considera convenient reservar tots els habitatges que actualment es troben buits en l'edifici adquirit (amb data 25.09.2023 són 31 els habitatges buits que representen un 40 % sobre el total adquirit) a unitats de convivència formades per joves menors de 35 anys i a unitats de convivència formades per persones majors de 60 anys que disposen d'ingressos derivats del treball. Així mateix, els habitatges que es puguen recuperar per renúncia o resolució per incompliment en este edifici també quedaran reservats a estos col·lectius.  
  
  
Fonaments de dret  
I. És competent per a dictar esta resolució la vicepresidenta segona i consellera de Serveis Socials, Igualtat i Habitatge, d'acord amb el que es disposa en el Decret 132/2023, de 10 d'agost, del Consell, d'aprovació del Reglament orgànic i funcional de la Vicepresidència Segona i Conselleria de Serveis Socials, Igualtat i Habitatge.  
  
II. L'article 57.1 de la Llei 8/2004, d'habitatge de la Comunitat Valenciana, en la redacció feta per l'article 77 de la Llei 3/2020, de 30 de desembre, de la Generalitat, de mesures fiscals, de gestió administrativa i financera i d'organització de la Generalitat 2021, establix que l'adjudicació i cessió dels habitatges que integren el patrimoni públic d'habitatge es realitzaran pels procediments establits reglamentàriament i que es podran atendre preferentment, si és el cas, les situacions diferenciades i singularitats en funció de les persones, famílies i col·lectius als quals van dirigides.  
  
III. L'article 35 del Decret 106/2021, de 6 d'agost, del Consell, del Registre d'habitatge de la Comunitat Valenciana i del procediment d'adjudicació d'habitatge, establix, en relació amb les modalitats d'adjudicació dels habitatges de promoció pública i les pertanyents al patrimoni públic d'habitatge, l'existència d'una modalitat d'adjudicació excepcional.  
«b) Excepcional  
La persona titular de la conselleria competent en matèria d'habitatge podrà determinar l'aplicació d'un règim excepcional o especial d'adjudicació, en atenció a circumstàncies extraordinàries o a especials necessitats de col·lectius determinats, mitjançant resolució motivada. El procediment d'adjudicació seguirà els criteris establits per a cada promoció (…)»  
IV. La disposició addicional onzena del Decret 68/2023, de 12 de maig, del Consell, pel qual s'aprova el Reglament d'habitatge de protecció pública i règim jurídic de patrimoni públic d'habitatge i sòl de la Generalitat, que establix que el Consell, les entitats locals i altres institucions públiques amb competències en matèria d'habitatge establiran una preferència de reserva en favor de les persones joves d'almenys un 40 % en l'oferta d'habitatge de protecció pública de promoció pública existent a partir de la seua entrada en vigor.  
V. L'article 31.4 del Decret 68/2023, el qual establix, en relació amb els habitatges de protecció pública adquirits per la Generalitat, que la destinació d'estos habitatges serà la de residència permanent en règim de lloguer o cessió d'ús a col·lectius desfavorits o vulnerables, com poden ser persones majors, joves o persones amb diversitat funcional, i seran destinats preferentment a rendes superiors a 2,5 vegades l'IPREM.  
VI. La Llei 2/2017, de 3 de febrer, de la Generalitat, per la funció social de l'habitatge de la Comunitat Valenciana, especialment els articles 2 i 7.  
Vistos els fets, les disposicions legals mencionades i les de general aplicació, així com la proposta de la directora general d'Habitatge, la vicepresidenta segona i consellera de Serveis Socials, Igualtat i Habitatge resol:  
  
Primer  
Qualificar de caràcter excepcional l'adjudicació dels 76 habitatges situats al carrer de Miguel Mihura, 2, 4, 6, 8, 10, 12 i 14 (edifici La Pinaeta), al municipi de Sagunt.  
  
Segon  
Destinar els habitatges disponibles en el moment de la signatura d'esta resolució i tots aquells la possessió dels quals es recupere, per renúncia o resolució de contracte, per a la seua adjudicació en arrendament a unitats de convivència inscrites en el Registre de demanda d'habitatge que complisquen els requisits per a ser adjudicatàries i amb les condicions addicionals següents:  
- Que la unitat de convivència estiga formada exclusivament per joves menors de 35 anys o per majors de 60.  
- Justificar ingressos iguals o superiors a 1,8 vegades l'IPREM que provinguen de les rendes del treball. A este efecte, tindran la consideració de rendes del treball les pensions del sistema de la Seguretat Social que deriven del treball que exercia el perceptor.  
- Els habitatges adaptats queden reservats complementàriament a unitats de convivència que a més de complir les condicions anteriors, acrediten diversitat funcional en qualsevol membre de la unitat de convivència.  
Els criteris de baremació seran els establits en el capítol III del Decret 106/2021, de 6 d'agost, del Consell, del Registre d'habitatge de la Comunitat Valenciana i del procediment d'adjudicació d'habitatges, que regula el règim de cessió i adjudicació d'habitatges protegits de promoció pública i els habitatges del patrimoni públic d'habitatge de la Generalitat.  
  
Tercer  
El procediment de baremació de sol·licituds tindrà lloc l'endemà de la publicació en el DOGV d'esta resolució. Este procediment inclourà totes les unitats de convivència que estiguen inscrites en el Registre de demanda d'habitatge de la Comunitat Valenciana en la data mencionada.  
  
Si no hi ha demanda suficient es realitzarà una segona baremació en el termini d'un mes i successivament.  
La inscripció ha de realitzar-se telemàticament des de la pàgina web d'EVHA o des de l'enllaç https://www.gva.es/va/inicio/procedimientos'id\_proc=21959.  
  
Contra esta resolució, que posa fi a la via administrativa, es pot interposar un recurs potestatiu de reposició en el termini d'un mes, comptador des de la seua notificació, de conformitat amb el que es disposa en l'article 112, en relació amb els articles 123 i 124, de la Llei 39/2015, d'1 d'octubre, del procediment administratiu comú de les administracions públiques; o directament un recurs contenciós administratiu davant la sala contenciosa administrativa corresponent en el termini de dos mesos, comptador a partir de l'endemà de la recepció d'esta, d'acord amb el que s'establix en els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
Tot això, sense perjudici que es puga fer ús de qualsevol altre recurs que es considere oportú.  
  
València, 27 de novembre de 2023.- La vicepresidenta segona i consellera de Serveis Socials, Igualtat i Habitatge: Susana Camarero Benítez.